Document ID: 32006R0956

KOMISSION ASETUS (EY) N:o 956/2006,
annettu 28 päivänä kesäkuuta 2006,
asetuksen (ETY) N:o 94/92 muuttamisesta niitä kolmansia maita koskevan luettelon osalta, joista luonnonmukaisesti tuotettujen tuotteiden on oltava peräisin, jotta niitä voidaan pitää kaupan yhteisössä
(ETA:n kannalta merkityksellinen teksti)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon maataloustuotteiden luonnonmukaisesta tuotantotavasta ja siihen viittaavista merkinnöistä maataloustuotteissa ja elintarvikkeissa 24 päivänä kesäkuuta 1991 annetun neuvoston asetuksen (ETY) N:o 2092/91 (1) ja erityisesti sen 11 artiklan 1 kohdan a alakohdan,
sekä katsoo seuraavaa:
(1)
Asetuksen (ETY) N:o 2092/91 11 artiklan 1 kohdassa säädetty luettelo kolmansista maista, joista luonnonmukaisesti tuotettujen tuotteiden on oltava peräisin, jotta niitä voidaan pitää kaupan yhteisössä, jäljempänä ’luettelo’, vahvistetaan maataloustuotteiden luonnonmukaisesta tuotantotavasta ja siihen viittaavista merkinnöistä maataloustuotteissa ja elintarvikkeissa annetussa neuvoston asetuksessa (ETY) N:o 2092/91 säädetyn tuontia kolmansista maista koskevan järjestelmän yksityiskohtaisista soveltamissäännöistä 14 päivänä tammikuuta 1992 annetun komission asetuksen (ETY) N:o 94/92 (2) liitteessä.
(2)
Tiettyjä Intiasta tuotuja maataloustuotteita pidetään tällä hetkellä yhteisössä kaupan asetuksen (ETY) N:o 2092/91 11 artiklan 6 kohdassa säädetyn poikkeuksen nojalla.
(3)
Intia on pyytänyt komissiolta maan sisällyttämistä luetteloon. Kyseinen valtio on toimittanut asetuksen (ETY) N:o 94/92 2 artiklan 2 kohdan mukaisesti edellytetyt tiedot.
(4)
Näiden tietojen tarkastelun ja Intian viranomaisten kanssa sen jälkeen käytyjen keskustelujen perusteella voidaan päätellä, että maataloustuotteita koskevat tuotanto- ja tarkastussäännöt kyseisessä maassa vastaavat asetuksessa (ETY) N:o 2092/91 vahvistettuja sääntöjä.
(5)
Komissio on tehnyt paikalla tuotantosääntöjen ja tarkastustoimenpiteiden tosiasiallista soveltamista Intiassa koskevan tarkastuksen asetuksen (ETY) N:o 2092/91 11 artiklan 5 kohdan mukaisesti.
(6)
Costa Rican ja Uuden-Seelannin luetteloon sisällyttämisen kestoaika päättyy 30 päivänä kesäkuuta 2006. Jotta kaupankäynti ei keskeytyisi, näiden maiden mukanaoloa luettelossa olisi jatkettava.
(7)
Australia on ilmoittanut komissiolle, että sen yksi tarkastuslaitos on muuttanut nimensä ja että se on korjannut erään toisen tarkastuslaitoksen nimen.
(8)
Sveitsi on pyytänyt komissiota muuttamaan sen luetteloon sisällyttämistä koskevia ehtoja neuvoston ja komission päätöksellä 2002/309/EY (3) hyväksytyn Euroopan yhteisön ja Sveitsin valaliiton välisen maataloustuotteiden kaupasta tehdyn sopimuksen (4) ja erityisesti kyseisessä sopimuksessa olevan, luonnonmukaisella tuotantotavalla tuotettuja maataloustuotteita ja elintarvikkeita koskevan liitteen 9 mukaisesti.
(9)
Sveitsi on toimittanut asetuksen (ETY) N:o 94/92 2 artiklan 5 kohdan mukaisesti edellytetyt tiedot. Toimitettujen tietojen perusteella on voitu päätellä, että vaatimukset vastaavat yhteisön lainsäädännössä säädettyjä vaatimuksia.
(10)
Uusi-Seelanti on ilmoittanut komissiolle, että sen yksi tarkastuslaitos on muuttanut nimensä.
(11)
Näin ollen asetus (ETY) N:o 94/92 olisi muutettava vastaavasti.
(12)
Tässä asetuksessa säädetyt toimenpiteet ovat asetuksen (ETY) N:o 2092/91 14 artiklassa perustetun komitean lausunnon mukaiset,
ON ANTANUT TÄMÄN ASETUKSEN:
1 artikla
Muutetaan asetuksen (ETY) N:o 94/92 liite tämän asetuksen liitteen mukaisesti.
2 artikla
Tämä asetus tulee voimaan seitsemäntenä päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 28 päivänä kesäkuuta 2006.

Labels: 3
18
17
6